NEWS ปรับโครงสร้าง ผถห. “อรอร อัครเศรณี” ผงาดขึ้นแท่นเบอร์ 2 หลังถือ 15.44%  
NEWS เปลี่ยนโครงสร้างผู้ถือหุ้นใหญ่ หลัง ‘อรอร อัครเศรณี’ ซื้อหุ้น 15.44% ผงาดขึ้นเป็นอันดับ 2 เดินหน้าผันตัวสู่บริษัทนวัตกรรมการเงิน ซึ่งเป็น Mega Trend
NEWS ปรับโครงสร้าง ผถห. “อรอร อัครเศรณี” ผงาดขึ้นแท่นอันดับ 2 หลังซื้อ 15.44% พร้อมผันตัวสู่บริษัทนวัตกรรมการเงิน ซึ่งเป็น Mega Trend
15 ก.พ. 2565

บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS ชี้แจงว่าตามที่ปรากฏรายงานการซื้อขายหุ้นในวันที่ 11 กุมภาพันธ์ 2565 ของนางสาวอรอร อัครเศรณี นักลงทุนอิสระซึ่งเป็นผู้ลงทุนแบบเฉพาะเจาะจงของบริษัทฯ เข้าซื้อหุ้นสามัญ NEWS จำนวน 11,680,000,000 หุ้น ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยเป็นการซื้อหุ้นในราคาสูงสุดที่ 0.09 บาทต่อหุ้นนั้น
ทั้งนี้ภายหลังการเข้าซื้อหุ้นในจำนวนดังกล่าว ส่งผลให้ นางสาวอรอร อัครเศรณี มีสัดส่วนการถือหุ้นในบริษัท NEWS สูงเป็นลำดับ 2 โดยถือหุ้นกว่า 15.44% หรือจำนวน 11,681,310,000 หุ้น คิดเป็นมูลค่าที่ถือหุ้นกว่า 1,440 ล้านบาท แต่จะไม่มีผลต่อการเปลี่ยนแปลงแผนธุรกิจของบริษัท NEWS ที่กำลังดำเนินการอยู่ในปัจจุบัน
ด้านนางสาวอรอร อัครเศรณี เปิดเผยว่า ตนเองเป็นนักลงทุน สนใจในธุรกิจที่เป็น MEGA TREND โลก เช่น เรื่องนวัตกรรมการเงินหรือ FinTech และธุรกิจที่เกี่ยวกับสุขภาพ ยา รวมไปถึงด้านสิ่งแวดล้อมด้วย
นอกจากนี้ในวันเดียวกัน  นายศิริธัช โรจนพฤกษ์ ผู้ถือหุ้นรายใหญ่ได้รายงานการขายหุ้น NEWS ออกไปจำนวน 2,340,000,000 หุ้น คิดเป็น 3.09 % ทั้งนี้ ภายหลังการขายหุ้น ส่งผลให้นายศิริธัช โรจนพฤกษ์ ยังคงถือหุ้นในบริษัท NEWS อยู่จำนวน 12,890,873,111 หุ้น คิดเป็นสัดส่วน 17.04 %
อย่างไรก็ตามก่อนหน้า NEWS ได้เปิดเผยถึงความคืบหน้าเกี่ยวกับ ธุรกิจ FinTech ว่าในเดือนมีนาคม 2565 บริษัทเตรียมจัดแถลงความคืบหน้าการลงทุนในโปรเจ็กต์นวัตกรรมทางการเงิน ซึ่งจะสร้าง SYNERGY ให้กับแผนธุรกิจที่องค์กรกำลังดำเนินการอยู่ ภายใต้ธุรกิจบริการทางการลงทุนผ่านแอพพลิเคชั่นในบริษัทย่อย (บริษัท ลิเบอเรเตอร์ จำกัด) ซึ่งขณะนี้อยู่ระหว่างการยื่นขอใบอนุญาตประกอบธุรกิจหลักทรัพย์และสัญญาซื้อขายล่วงหน้า จากหน่วยงานที่ทำหน้าที่กำกับดูแล